作者:李白
標題:代贈遠
內容:妾本洛陽人，狂夫幽燕客。渴飲易水波，由來多感激。胡馬西北馳，香鬃搖綠絲。鳴鞭從此去，逐虜蕩邊陲。昔去有好言，不言久離別。燕支多美女，走馬輕風雪。見此不記人，恩情雲雨絕。啼流玉箸盡，坐恨金閨切。織錦作短書，腸隨迴文結。相思欲有寄，恐君不見察。焚之揚其灰，手跡自此滅。